Gifpryse kan met 40%-100% styg
JY LEES NOU Gifpryse kan met 40%-100% styg
Vrou vlieg hoog as topboer
600 keer gelees
Graan SA maan boere om so gou moontlik ou voorraad onkruid- en insekdoders te koop om reuseprysstygings vry te spring. FOTO: AMELIA GENIS.
Graanboere moet uitspring en “ou voorraad” onkruid- en insekdoders aankoop om moontlike reuseprysstygings van 40% tot 100% vry te spring.
Dit was die boodskap van dr. Dirk Strydom, hoof van ekonomie en bemarking by Graan SA, op die organisasie se streekvergaderings op Riversdal, Rietpoel en Moorreesburg. Dit sal gebeur as plaaslike pryse van landbouchemiese middels dié van Chinese markte s’n gaan navolg.
Die prys van die sistemiese insekdoder met die aktiewe bestanddeel imidaklopried, het byvoorbeeld oor die loop van ’n jaar in China verdubbel, terwyl ’n styging van 86% by deltametrien verwag word. Die prys van die onkruiddoders glifosaat en atrasien het in China onderskeidelik met 29% en 41% gestyg.
Strydom sê hul navorsing toon dat kunsmispryse ook gaan styg, maar wel nie in dieselfde mate as dié van ander landbouchemiese produksiemiddele nie. Volgens hom is Suid-Afrika se kunsmis op twee na die duurste ter wêreld.
‘Die mense gaan sê daar is nie meer ou voorraad nie, maar plaas druk op hulle. Daar ís ou voorraad.’
“Chemiese bestuur gaan vanjaar uiters belangrik wees. Koop so gou en so vroeg moontlik ou voorraad. Die mense gaan sê daar is nie meer ou voorraad nie, maar plaas druk op hulle. Daar ís ou voorraad,” sê Strydom. Die rede vir die groot prysstygings is strenger omgewingsregulasies vir landbouchemiese produkte in China, waar baie van die middels vervaardig word.
Graan SA sê die organisasie kan nie veel daaraan doen nie. Die pryse van produkte uit Europa styg nie so erg nie. Plaaslike boere sal aan die kostekant aanpassings moet maak omdat hulle nie van die koringprys se kant verligting kan verwag nie. Strydom sê die wêreld se koringvoorraad is die grootste tot nog toe, wat nie goed is vir die koringprys nie.
Boonop is die wisselkoers besig om te versterk. Daar is darem een ligpunt. Al het die internasionale olieprys gestyg, help die sterker rand dat brandstofpryse reeds in Februarie laer is.
Boere kan klein stygings in saadpryse verwag. Graan SA is optimisties dat die internasionale kommissie vir handelsadministrasie (Itac) die invoertarief op kanolasaad sal afskaf, soos hulle versoek het.
Meer oor: graan sa| 16 februarie 2018
‘Pasop vir rate teen glifosaat’
Nuuskierig oor my? My regte naam beteken VREUGDE. Ek is 'n klein wesentjie in die GROOT heelal wat GROOT dinge probeer doen. Ek weet soms min, maar ek ken die EEN wat...